Papersnake/gushiwen huggingface dataset:
古意诗二首 其二
颜之推（南北朝）

宝珠出东国，美玉产南荆。隋侯曜我色，卞氏飞吾声。

已加明称物，复饰夜光名。骊龙旦夕骇，白虹朝暮生。

华彩烛兼乘，价值讵连城。常悲黄雀起，每畏灵蛟迎。

千刃安可舍，一毁难复营。昔为时所重，今为时所轻。

愿与浊泥会，思将垢石并。归真川岳下，抱润潜其荣。
成王封伯禽于鲁
韩婴（两汉）

成王封伯禽于鲁。周公诫之曰：“往矣，子无以鲁国骄士。吾文王之子，武王之弟，成王之叔父也，又相天子，吾于天下亦不轻矣。然一沐三握发，一饭三吐哺，犹恐失天下之士。吾闻，德行宽裕，守之以恭者，荣；土地广大，守之以俭者，安；禄位尊盛，守之以卑者，贵；人众兵强，守之以畏者，胜；聪明睿智，守之以愚者，哲；博闻强记，守之以浅者，智。夫此六者，皆谦德也。夫贵为天子，富有四海，由此德也。不谦而失天下，亡其身者，桀、纣是也。可不慎欤？”
采芝歌
钱时（宋代）

岩花开兮香满堂，秋旻杲杲兮秋风长。
采芝一曲兮何荒唐，为秦而遁兮出为子房。
天下有道兮登姚皇，共鲧斥兮夔龙骧。
山中人兮乐时康，采芝采芝兮无褰我裳。
万山
许锡（宋代）

平时西北望山峰，我忽西行山忽东。
东望不如西望好，只缘身已出山中。
伯皋过筠阳甚惜其行
韩淲（宋代）

知君又尔去筠阳，山路穷冬正雪霜。华发相看俱老大，清言谁复共平章。

梅花破暖开何处，枫叶凋寒落异乡。雁影翩翩鸥烱烱，惜无馀地问行藏。
杂述
林泳（宋代）

弃稿谩浮瓢里去，爱诗曾入藏中来。
护持不信无神物，磨灭应难入劫灰。
闻龙安往夏口迎张左丞遂溯流至鄂渚相别还山作此寄之
释德洪（宋代）

无尽龙安两勍敌，大梅庞老是同参。近闻赤壁同登赏，想见清风助笑谈。

已作汎舟游夏口，又成横锡过江南。归来万壑松声在，依旧闲云没草庵。
春秋战国门。庄辛
周昙（唐代）

庄辛正谏谓妖词，兵及鄢陵始悔思。

见兔必能知顾犬，亡羊补栈未为迟。
示爽
韩愈（唐代）

宣城去京国，里数逾三千。念汝欲别我，解装具盘筵。

日昏不能欲，起坐相引牵。冬夜岂不长，达旦灯烛然。

座中悉亲故，谁肯舍汝眠。念汝将一身，西来曾几年。

名科掩众俊，州考居吏前。今从府公召，府公又时贤。

时辈千百人，孰不谓汝妍。汝来江南近，里闾故依然。

昔日同戏儿，看汝立路边。人生但如此，其实亦可怜。

吾老世味薄，因循致留连。强颜班行内，何实非罪愆。

才短难自力，惧终莫洗湔。临分不汝诳，有路即归田。
字谷道中
韩维（宋代）

驱车背河去，鸡犬几家村。
山断春风急，云生野气昏。
涉溪沙水乱，步迳草花繁。
谷口多幽思，青林啼鸟喧。
江上秋思（一作尚志诗）
尚颜（唐代）

到来江上久，谁念旅游心。故国无秋信，邻家有夜砧。

坐遥翻不睡，愁极却成吟。即恐髭连鬓，还为白所侵。
封泰山乐章。寿和
佚名（唐代）

皇祖严配，配享皇天。皇皇降嘏，天子万年。
建隆乾德朝会乐章二十八首 其二 群臣举酒用《正安》。
郊庙朝会歌辞（宋代）

簪绂若云屯，晨趋阊阖门。侁侁罗禹会，济济奉尧樽。

周礼观明备，天仪仰睟温。高卑陈表著，同拱帝王尊。
偈颂一百四十二首 其一○三
释广闻（宋代）

税阇黎用影身术，老曹山用缚虎机。且道那里是他吃酒处。
赠吴昴
赵蕃（宋代）

又是芳菲一番新，寂寥依旧去年贫。相看不用谈馀事，且道逢迎有故人。
即事
陆游（宋代）

放翁老去未忘情，镜里森然白发生。
一片常愁见花落，三声最怕听猿鸣。
年年双双路傍堠，夜夜短长城上更。
晚悟一条差似可，孤舟渔火看潮平。
九峰寺 其二
蒋之奇（宋代）

九子芙蓉畔，传灯彼一时。谁无男女相，试问末山尼。
寄衣
叶正甫妻（明代）

不随织女渡银河，每到秋来几度歌。
岁岁为君身上服，丝丝是妾手中梭。
剪刀未动心先碎，针线才缝泪已多。
长短只依元式样，不知肥瘦近如何。
摸鱼儿·记年时人人何处
何梦桂（宋代）

记年时、人人何处，长酒曾共杯酒。酒阑归去行人远，折不尽长酒柳。渐白首。待把酒送君，恰又清明后。青条似旧，问江北江南，离愁如我，还更有人否。
留不住，强把蔬盘瀹韭。行舟又报潮候。风急岸花飞尽也，一曲啼红满袖。春波皱。青草外、人间此恨年年有。留连握手。数人世相逢，百年欢笑，能得几回又。
送沈子大赴江西
张大受（明代）

才子秋风泪点多，远行霜晓唱骊歌。三年皮骨空人役，千载文章奈命何？

紫气豫章龙变化，青峰彭蠡雁经过。旧是慷慨《南征赋》，送客都门发已皤。
和甲辰秋夜读书有感韵
孙应时（宋代）

物华相寻来，世事不足叹。侯虫知春秋，宿鸟各昏旦。

百年相劳苦，且复加餐饭。堂堂白日在，扰扰浮云散。

诗书信家法，朱墨窘官办。三十二年非，还改当何惮。

低徊逢迎地，言笑纷晏晏。嗟汝其惕然，舆衡有规谏。
至别失八里国主马哈木帐房
陈诚（明代）

乾坤浩荡渺无限，雨露沾濡及远人。
喜见牛马成部落，始知蜂蚁有君臣。
酒倾酥酪银瓶冷，座拥氍毹锦帐春。
礼度不同风土异，滔滔总是葛天民。
贵州闻长男浚中乡试
彭韶（明代）

海国秋高有雁来，乡闱捷报好怀开。一经教子初登第，五荐从怀未入台。

北里游程冲雪去，南宫捷报看花回。人生须念君亲重，莫恋平居在草莱。
小舟过吴江风雨大作夜泊三家村翌日风回到家
孙应时（宋代）

短篷仅容坐，一滴不通雨。
不料西南风，滂沛遽如许。
荡摇首屡觞，跧弯背欲偻。
笔经四桥侧，心动不敢语。
茫洋万顷天，一叶纵掀舞。
翻思田舍乐，甚念稿人苦。
黄错随意泊，古木荫灵宇。
小作鸡酒愿，欲祷辞未吐。
觉来风回东，快便谁所与。
平明八十里，到家日未午。
万事一翻覆，戚欣何处所。
舟定稍按摩，起身试步武。
一室有余宽，洗杓命儿女。
门外风涛急，闭门良可御。
猎狐篇
苏舜钦（宋代）

老狐宅城隅，涵养体丰大。不知窟穴处，草木但掩蔼。

秋食承露禾，夏饮灌园派。暮夜出旁舍，鸡畜遭横害。

晚登埤堄鸣，呼吸召百怪。或为婴儿啼，或变艳妇态。

不知几十年，出处颇安泰。古语比社鼠，盖亦有恃赖。

邑中年少儿，耽猎若沈瘵。远郊尽雉兔，近水歼鳞介。

养犬号青鹘，逐兽驰不再。勇闻此老孤，取必将自快。

纵犬索幽邃，张人作疆界。兹时颇窘急，迸出赤电骇。

群小助呼嗥，奔驰数颠沛。所向不能入，有类狼失狈。

钩牙咋巨颡，髓血相溃沫。喘叫遂死矣，争观若期会。

何暇正丘首，腥臊满蓬艾。数穴相穿通，城堞几隳坏。

久纵此凶妖，一旦果祸败。皮为榻上藉，肉作盘中脍。

观此为之吟，书以为警戒。
初冬晨起作四声诗 上声
刘攽（宋代）

营居依蓬茅，在我颇显敞。阳晖馀朝温，野景有远想。

年华无淹停，俛首已古往。全生谁为贤，偃仰与鞅掌。
六月二十一日内引赐对缉熙殿玉音宣问漏下数
岳珂（宋代）

曲廊青琐午阴迟，一朵红云拥缉熙。
便座询猷亲帝问，近珰承诏引朝仪。
小臣曾是鵷鸿旧，夙幸还瞻龙凤姿。
出殿陛郎惊漏下，两行帘日影参差。
黄龙洞
黄在裘（明代）

黄龙当正脉，南汉有遗宫。雨露秋如滴，金银气尚蒙。

花嗤玉女镜，草偃大王风。不托神仙窟，人间霸业空。
代谢玄晖新亭送范零陵
曹邺（唐代）

楚水洪无际，沧茫接天涯。相看不能语，独鸟下江蓠。

蓬子悉有恋，蓬根却无期。车轮自不住，何必怨路岐。

孟冬衣食薄，梦寐亦未遗。
冬至念母
虞俦（宋代）

儿行十里程，母心千里逐。
昔昔子曾子，不忍离一宿。
今我独何为，旅食久辇毂。
来时月中秋，坐待阳初复。
薄命难推挽，阔步窘边幅。
慰藉烦友朋，栖迟愧僮仆。
画饼唐生相，说河严子卜。
世态方奔竞，人情虑反覆。
夫岂不怀归，所恶在欲速。
眉寿翠涛春，洞庭霜橘熟。
亦足尽亲欢，何必此微禄。
兀兀
陆游（宋代）

兀兀孤村客，悠悠两世人。
梦忘身潦倒，醉觉胆轮囷。
故里簪缨换，都门巷陌新。
余年犹有几，抚事一伤神！
答李制置
叶适（宋代）

鼓槌恨不投淮流，复传侯挚能狡谋。西州卧龙出长算，朝汎清洛暮营丘。

禹迹芒芒草莱远，实边正在耕耘满。中庭雅歌自有节，岂效淫声催煞滚。

北平渐车淖不通，白檀可越时未同。待公刻就燕然颂，我亦严驾期无终。
午步积谷山探梅才有一二蕊
张侃（宋代）

烂雨才放晴，街头泥三寸。支筇积谷山，寒梅微弄粉。

二十四番风，迎腊先一讯。青女素精明，竟不易号令。

譬如蜕骨仙，色妆而意整。惟有吟诗翁，年年来管领。
己卯题吴江长桥二首
陆文圭（元代）

瓜步投鞭湿马尾，吴江犹是衣带水。
阳侯不敢驾风涛，神剑自断长虹死。
木罂夜半飞渡军，缚筏驱丁命如蚁。
波心两龙忽跳出，一声金鼓波神泣。
兴废相望五六载，斜阳独倚栏干立。
酒酹波神叫不应，剑铓冷浸秋蒲碧。
江头朱栏四千尺，一望初疑几十里。
左约江流右截湖，桥东出日桥西雨。
渔歌答响远相失，群雁旅泊迷葭苇。
荒村独木横野渡，深厉才能湿衣履。
乘舆足受两三人，犹当杠梁涉溱洧。
书生眼力小如瓮，一睹巨丽心惊喜。
吁嗟人力不可到，毋乃神功役山鬼。
忆昔燕兵下江浙，马逸风騣卷滩尾。
长驱水陆一时进，钱塘破竹从风靡。
川流衰竭王气尽，成败反复固其理。
汴师平南将彬美，南人死恨樊若水。
采石浮桥一夕成，晓出降幡人姓李。
柳闳展如子瞻甥也其才德甚美有意于学故以桃
黄庭坚（宋代）

八方去求道，渺渺困多蹊。
归来坐虚室，夕阳在吾西。
君今秣高马，夙驾先鸣鸡。
慎勿取我语，亲行乃不迷。
句
谌祜（宋代）

弦管入春波面醉，云天开镜画中行。
早朝大明宫
张嗣纲（明代）

山河襟带壮皇京，玉殿初瞻北斗明。五凤居尊仙仗拥，六龙御斗晓钟鸣。

文班上应郎官宿，武曜中分列将星。大拜久悬黄石略，前筹何惮请长缨。
示化士
释慧远（宋代）

披毛戴角学无生，剑树刀山敢次行。
不向五峰吞栗棘，争知日午打三更。
偶作呈元侠
陈炽（清代）

远忆将何益，孤飞病未能。诗心缘事减，酒过逐年增。

未老已如此，长贫自可憎。生平知己泪，凄绝夜窗镫。
次韵王龟龄春日湖上
喻良能（宋代）

春老花茵积，云开天镜磨。
暖风今日好，细雨向来多。
柳荫青丝障，湖明金匣罗。
何时成醉倒，烟草藉晴坡。
丙寅十四首效韦苏州 其七
黄庭坚（宋代）

我思五柳翁，解作一生事。得钱送酒家，便静寻山寺。

念我还如此，翁应会人意。
次韵子瞻夜坐
苏辙（宋代）

月入虚窗疑欲旦，香凝幽室久犹薰。
清风巧为吹余瘴，疏雨时来报断云。
南海炎凉身已惯，北方毁誉耳谁闻。
遥知挂壁瓢无酒，归舶还将一酌分。
次逢原秋夜见寄
满执中（宋代）

病对园林万事空，肯将寂寞感涂穷。消磨壮愤诗书外，破碎闲愁笑傲中。

霜苦乱虫清叫夜，梦寒孤竹冷敲风。思君别有悲秋意，不为南湖一钓篷。
偈十六首 其七
释行瑛（宋代）

朔风如刀，痛刮人骨。千山万山，雪映寒日。心知春气来，目睹梅花发。

游子南方归不归，晓堂閒却龟毛拂。
到任明年结晶罢官有作
司马光（宋代）

恬然如一梦，分竹守长安。
云日冰犹壮，归时花未阑。
风光经目少，惠爱及民难。
可惜终南色，临行子细看。
赠阳溪梁孝廉尊人
李聪（明代）

流水柴门半不关，个中真景贮壶山。雨晴鸥鹭浮沉见，日落渔樵远近还。

几度琴尊风月下，数声鸡犬竹篱间。先生独得丘园趣，不羡飞黄出帝闲。
次日匏亦以雨阻以诗来纪旧约
王鏊（明代）

方冬海市见文登，常怪坡翁自托能。风雨十年曾有约，一翻诗案要重誊。
庆长叔招饮一桮，未釂，雪声璀然。即席走笔
杨万里（宋代）

急雪穿帘绕蜡灯，梅花微笑古铜瓶。
朔风恶剧惊人杀，吹倒琉璃六曲屏。
次韵受益喜晴二首
方回（元代）

高楼晓气清，钟鼓报新晴。
乍睹阳乌色，频闻喜鹊声。
纵难期上熟，差足慰深耕。
忍见民穷极，唯宜岁事成。
自遣
李频（唐代）

永拟东归把钓丝，将行忽起半心疑。

青云道是不平地，还有平人上得时。
登泰山记
姚鼐（清代）

泰山之阳，汶水西流；其阴，济水东流。阳谷皆入汶，阴谷皆入济。当其南北分者，古长城也。最高日观峰，在长城南十五里。

余以乾隆三十九年十二月，自京师乘风雪，历齐河、长清，穿泰山西北谷，越长城之限，至于泰安。是月丁未，与知府朱孝纯子颍由南麓登。四十五里，道皆砌石为磴，其级七千有余。泰山正南面有三谷。中谷绕泰安城下，郦道元所谓环水也。余始循以入，道少半，越中岭，复循西谷，遂至其巅。古时登山，循东谷入，道有天门。东谷者，古谓之天门溪水，余所不至也。今所经中岭及山巅，崖限当道者，世皆谓之天门云。道中迷雾冰滑，磴几不可登。及既上，苍山负雪，明烛天南。望晚日照城郭，汶水、徂徕如画，而半山居雾若带然。

戊申晦，五鼓，与子颍坐日观亭，待日出。大风扬积雪击面。亭东自足下皆云漫。稍见云中白若樗蒱数十立者，山也。极天云一线异色，须臾成五采。日上，正赤如丹，下有红光动摇承之。或曰，此东海也。回视日观以西峰，或得日或否，绛皓驳色，而皆若偻。

亭西有岱祠，又有碧霞元君祠。皇帝行宫在碧霞元君祠东。是日观道中石刻，自唐显庆以来；其远古刻尽漫失。僻不当道者，皆不及往。

山多石，少土。石苍黑色，多平方，少圜。少杂树，多松，生石罅，皆平顶。冰雪，无瀑水，无鸟兽音迹。至日观数里内无树，而雪与人膝齐。

桐城姚鼐记。
表臣惠蜀笺偕玉砚池
梅尧臣（宋代）

蜀笺珉砚池，为赠知雅故。
惭无右军书，亦乏左思赋。
环水象辟雍，纹花如织素。
愿传君德政，况已闻行路。
虞美人 五人墓
陈去病（清代）

五人已矣何消说。有碣谁能没。凄清如我五人存。只是年年上凄渍啼痕。

温馨别有真娘墓。艳迹传千古。可堪名士诩风流。对著名山名妓总含羞。
春寒
白居易（唐代）

今朝春气寒，自问何所欲。酥暖薤白酒，乳和地黄粥。

岂惟厌馋口，亦可调病腹。助酌有枯鱼，佐餐兼旨蓄。

省躬念前哲，醉饱多惭忸。君不闻靖节先生尊长空，

广文先生饭不足。
嘉泰三年皇后册宝十三首
佚名（隋代）

瑶殿清閟，玉墄坦夷。
社衣副珈，陟降不迟。
宝册聿至，载肃肃祗。
礼千昭德，福屐永绥。
薄幸·送安伯弟
韩元吉（宋代）

送君南浦。对烟柳、青青万缕。更满眼、残红吹尽，叶底黄鹂自语。满动人、多少离情，楼头水阔山无数。记竹里题诗，花边载酒，魂断江干春暮。
都莫问功名事，白发渐、星星如许。任鸡鸣起舞，乡关何在，凭高目尽孤鸿去。漫留君住。趁酴醿香暖，持杯且醉瑶台露。相思记取，愁绝西窗夜雨。
明月岩
赵文哲（清代）

乍脱一滩险，又逢一峰奇。一峰撑青空，斗绝不可梯。

谁于两厓间，飞桥架虹蜺。想见修竹林，微径通招提。

钟鱼戛云表，声落山下溪。溪流与相应，杳然去何之。

借问鸬鹚砦，何处营苗茨。暂游尚无暇，惭愧津梁疲。
广谪仙怨·胡尘犯阙冲关
窦弘余（唐代）

天宝十五载正月，安禄山反，陷没洛阳。王师败绩，关门不守。车驾幸蜀，途次马嵬驿，六军不发，赐贵妃自尽，然后驾行。次骆谷，上登高下马，望秦川，遥辞陵庙，再拜，呜咽流涕，左右皆泣。谓力士曰：“吾听九龄之言，不到于此。”乃命中使往韶州，以太牢祭之。因上马索长笛，吹笛，曲成，潸然流涕，伫立久之。时有司旋录成谱，及銮驾至成都，乃进此谱，请名曲。帝谓：“吾因思九龄，亦别有意，可名此曲为《谪仙怨》。”其旨属马嵬之事。厥后以乱离隔绝，有人自西川传得者，无由知，但呼为《剑南神曲》。其音怨切，诸曲莫比。大历中，江南人盛为此曲。随州刺史刘长卿左迁睦州司马，祖筵之内，长卿遂撰其词。吹之为曲，意颇自得。盖亦不知本事。余既备知，聊因暇日撰其辞，复命乐工唱之，用广其不知者。其词曰：

胡尘犯阙冲关，金辂提携玉颜。云雨此时萧散，君王何日归还？
伤心朝恨暮恨，回首千山万山。独望天边初月，蛾眉犹自弯弯。
登西岗望龙池诸峰赠周履道
马治（明代）

远游虞风波，托好常在迩。
朝来遇君出，兴与西冈起。
日薄川野阴，徐行杳然喜。
登身坡陀上，瞻望入百里。
浮云忽避眼，十嶂来填委。
巉岩龙池头，宛转鹅山趾。
铜官大居正，顾盼雄彼此。
夏绿纷以劳，林峦粲成绮。
回头指明镜，近见?练水。
一州信峥嵘，东北才演迤。
自多岩洞胜，衡庐可肩比。
危危松间石，跪立驯虎兕。
前瞻忽长啸，幽响久乃已。
桃源果何以，兹景清且美。
穷探非予乐，所乐有偶尔。
周子宜数来，逍遥自今始。
如梦令
彭元逊（宋代）

今夜故人独宿。小雨梨花当屋。犹有未残枝，轻脆不堪人触。休触。体触。憔悴怕惊郎目。
送智玄首座归蜀中旧山
刘得仁（唐代）

像教得重兴，因师说大乘。从来悟明主，今去证高僧。

蜀国烟霞异，灵山水月澄。乡闾诸善友，喜似见南能。
失调名
佚名（宋代）

做园子，得数载。栽培得、那花木，就中堪爱。特将一个、保义酬劳，就做了、今日殃害。诏书下来索金带。这官告、看看毁坏。放牙笏、便担屎担，却依旧种菜。
偈颂四十一首 其十一
释普宁（宋代）

拄杖子，无偏党。遍界不曾藏，通身无影像。妖怪尽剿除，佛魔俱扫荡。

普天皇道无遮障。
简徐季益
赵蕃（宋代）

月台台上几经过，白发重登奈我何。
树影漫能参独立，溪声无复乱长哦。
句
龚相（宋代）

夜半微雨湿，凌晨春草长。
群花盛开二首
何澹（宋代）

荣观新移阆苑栽，芳丛炫昼锦花开。
谁知妙手参元化，顷刻青红照玉杯。
雷阳署中作
张扩廷（清代）

一片孤城万仞山，官衙高踞翠微间。近司陇上牛羊牧，遥控云中虎豹关。

边徼风清鼙鼓静，市夷日照毳衣斑。披图莫叹南溟远，且向岩疆长百蛮。
甘棠道中
陈与义（宋代）

笋舆碍石一悠然，正月微风意已便。
桃花向来浑不数，山中时见绝堪怜。
答李滁州忆玉潭新居见寄
独孤及（唐代）

从来招隐地，未有剖符人。山水能成癖，巢夷拟独亲。

猪肝无足累，马首敢辞勤。扫洒潭中月，他时望德邻。
送李令赴宜城
何景明（明代）

名邑今为宰，东行更属秋。青天见海岱，明月下河洲。

柳傍弹琴坐，花随放舄游。苍生未苏息，须拜富民侯。
听百舌鸟
王维（唐代）

上兰门外草萋萋，未央宫中花里栖。亦有相随过御苑，

不知若个向金堤。入春解作千般语，拂曙能先百鸟啼。

万户千门应觉晓，建章何必听鸣鸡。
晓光词
施肩吾（唐代）

日轮浮动羲和推，东方一轧天门开。

风神为我扫烟雾，四海荡荡无尘埃。
卧疾
白居易（唐代）

闲官卧疾绝经过，居处萧条近洛河。

水北水南秋月夜，管弦声少杵声多。
杂曲歌辞。少年行三首
杜甫（唐代）

莫笑田家老瓦盆，自从盛酒长儿孙。

倾银注瓦惊人眼，共醉终同卧竹根。

巢燕养雏浑去尽，红花结子已无多。

黄衫年少来宜数，不见堂前东逝波。

马上谁家白面郎，临阶下马坐人床。

不通姓字粗豪甚，指点银瓶索酒尝。
手钞后山诗毕因题卷末用蒹葭楼韵
李达（明代）

苦心虽上少陵坛，细字残檠意万端。庸蜀空悲顾麀急，简书不畏放麑难。

闭门当日终无补，容膝从来觉易安。漫写遗文谁会得，邻鸡接响晓风寒。
欲雪寄贡甫
刘敞（宋代）

欲雪天地闭，积云江海昏。著书成寂寞，玩岁觉崩奔。

鸿雁自啸侣，鹡鸰常在原。离忧纷满眼，浪作种庭萱。
浪淘沙
李慎溶（清代）

瓦罅堕微霜。飘叶初黄。寒鸦声外度斜阳。回首绿阴门巷异，荏外时光。

何处听清商。竹院梧廊。夜阑却讶雨敲窗。有梦欲寻寻不得，秋在胡床。
踏莎行（中吕宫）
张先（宋代）

波湛横眸，霞分腻脸。盈盈笑动笼香靥。有情未结凤楼欢，无憀爱把歌眉敛。

密意欲传，娇羞未敢。斜偎象板还偷睑。轻轻试问借人麽，佯佯不觑云鬟点。
寄袁校书（一作袁都校书）
许浑（唐代）

扰扰换时节，旧山琪树阴。犹乖清汉志，空负白云心。

广陌埃尘远，重门管吹深。劳歌极西望，芸省有知音。
母氏生日
孙应时（宋代）

两年万里望飞云，惭愧慈亲费倚门。
好在兰陔扶白发，依然梅蕊照清樽。
斑衣愿保长称寿，石窌仍看叠拜恩。
更问何时足怀抱，诜诜玉雪弄重孙。
水调歌头·勋业竟何许
吴潜（宋代）

勋业竟何许，日日倚危楼。天风吹动襟袖，身世一轻鸥。山际云收云合，沙际舟来舟去，野意已先秋。很石痴顽甚，不省古今愁。郗兵强，韩舰整，说徐州。但怜吾衰久矣，此事恐悠悠。欲破诸公磊块，且倩一杯浇酹，休要问更筹。星斗阑干角，手摘莫惊不。
莲池
刘敞（宋代）

东池种莲子，红白间稀疏。夏木阴成后，君看锦不如。
赠汪泰轩
马廷鸾（宋代）

万言朝凤阙，一笑落渔舟。
把我葱珩解，众公款段游。
东来迎羽服，西去义羊裘。
挥手谢汉使，蒲轮公所羞。
丁丑偶书
杨简（宋代）

物物皆吾体，心心是我思。
四时非代谢，万说不支离。
涧水谈颜乐，松风咏晳词。
仲尼亲许可，实语断非欺。
昔昔盐二十首。那能惜马蹄
赵嘏（唐代）

云中路杳杳，江畔草凄凄。妾久垂珠泪，君何惜马蹄。

边风悲晓角，营月怨春鼙。未道休征战，愁眉又复低。
新买东庄宾友携酒往看十绝句 其八
李梦阳（明代）

鲍子知我远载酒，郑生骑驴犹踏春。灞上孰如彭泽柳，竹林休认草玄人。
双照八咏 其三 白板邀凉
成鹫（清代）

绿水青山白板扉，蒲团长日坐披衣。独嫌褦襶频相过，领略南薰不细微。
贺新郎·四海文章伯
佚名（宋代）

四海文章伯。自雪堂人老，有谁当得。馀子纷纷何足数，除是壶当仙客。况夺得、秋光清彻。笔下诗成愁鬼魅，更千军、侍帐看飞檄。须信道，万人杰。胸襟浩荡乾坤窄。向楼东吟笑，壮心谁识。直渡黄河擒颉虏，吐尽平生奇策。终不负、雄姿英发。闻说九重飞紫诏，想鸣珂、日晚朝天阙。鸿鹄举，楚天阔。
送曹梦良赴桐庐户掾 其三
王十朋（宋代）

需次家乡五载迟，便便腹笥愈添围。才如子建岂论斗，性类西门能佩韦。

车马戒涂君欲去，田园迷径我初归。男儿所尚惟名节，莫堕人间富贵机。
故枢密宋给事挽歌三首 其一
杨亿（宋代）

宸游方扈从，移疾废枢机。步辇亲临问，肩舁遽告归。

忽闻号左毂，旋见泣中闱。城郢遗言切，忠魂定有依。
渔家傲·七十光阴能几日
马钰（金朝）

七十光阴能几日。大都二万五千日。过了一日无一日。无一日。看看身似西山日。不做修行虚度日。悟来岂肯经终日。斡运洞天真月日。真月日。蟾宫里面擎红日。
曹知白吴淞山色图
潘纯（唐代）

一片吴淞江上秋，澹云凉叶思悠悠。何时莼菜鲈鱼脍，却向先生画里游。
吴迪吉载酒永安寺会者十一分韵赋诗以字为韵予用逸字
谢逸（宋代）

延陵多贤孙，杰然者迪吉。上书因自讼，宾客禁私觌。

瞑目数归因，闭口防罚直。谒告呼朋侪，笑谈洗忧戚。

开樽青莲界，逍遥以永日。翩翩客鼎来，草草筵初秩。

子珍乐易人，开谈见胸臆。宗鲁与人交，坦然无畛域。

君泽学古谈，论议简而质。伯更廊庙具，绿发居师席。

泽民泮水英，每试辄中的。叔野饱书史，胸中万卷积。

文美秉天机，温如苍玉璧。文康气雄豪，目睨天宇窄。

中邦最清修，操履有绳尺。乐之似长康，痴绝故无匹。

坐客皆奇才，椎钝莫如逸。诸人或见赏，颇爱性真率。

不求身后名，但喜杯中物。世故了不知，一醉吾事毕。
重阳日中外同欢，以诗言志，因示群官
李适（唐代）

爽节在重九，物华新雨馀。清秋黄叶下，菊散金潭初。

万实行就稔，百工欣所如。欢心畅遐迩，殊俗同车书。

至化自敦睦，佳辰宜宴胥。锵锵间丝竹，济济罗簪裾。

此乐匪足耽，此诚期永孚。
次韵谢平心胡祠监见惠生日五首
方回（元代）

酒可吾中孰圣贤，定开愁眼耸吟肩。
共怜雪鬓双垂叟，时到花屏万仞巅。
暂借松阴消永日，敢求药诀觊长年。
风惊尘愕奔车跌，醒者苍黄醉者全。
河西歌效长吉体
马祖常（元代）

贺兰山下河西地，女郎十八梳高髻。茜根染衣光如霞，却召瞿昙作夫婿。

紫驼载锦凉州西，换得黄金铸马蹄。沙羊冰脂蜜脾白，个中饮酒声澌澌。
送邹给事
陈宓（宋代）

皇天佑我宋，衮衮生巨人。
正学迈贾董，彤庭亲选抡。
声名喧宇宙，勋业见寅亮。
伟哉吕与李，王陈踵经纶。
文章特馀事，德行金玉纯。
文靖有雅量，风云际熙辰。
所以到圣治，唐虞俗再淳。
先生轶前驾，学力欺孟荀。
平生事靖退，墨头自要津。
群小竞狐媚，佳兵媒其身。
挺然出正论，玉色垂大绅。
银台凛风驳，世仰凤与麟。
直道志丘壑，通涂轰枢钧。
岂为一己计，宁牧千里民。
泉山号大郡，氓贾甲七闽。
以宽则容奸，急则鳏寡颦。
先生得其道，三年政和均。
孰疾不得医，孰屈不得伸。
餐药置左右，砂芹不再陈。
建阁储六籍，凿井膏城闉。
巍巍百雉堞，楼橹俄一新。
海壖亦有学，穷邑增廪囷。
百废已具举，一毫不惊尘。
此特以迟言，孰识襟怀春。
下士有一善，不啻连城珍。
斯民有一隐，不啻闻频呻。
遂令无远迩，士民尽归仁。
四海望霖雨，行当趋紫宸。
皋夔踵高躅，岂特诸子伦。
某也未闻道，一官尝苦辛。
蹉跎二纪馀，抱志几郁湮。
得宰山水县，低头抚凋贫。
连岁田少收，输殿不见嗔。
顷年有疑狱，口讷愧誾誾。
高明一垂照，三囚脱死濒。
缪政了无术，教条每知遵。
罪戾惧不免，荐扬果何因。
感恩方激切，归辕遽攀轮。
焦桐既蒙盼，寿或柏与椿。
敢不自奋励，冀陪东阁宾。
柘湖
刘攽（宋代）

南海浮柘山，尝试问水滨。桑海变未久，婉娈兹为神。

昔闻仇池穴，上有牛女津。物理宁可穷，空惊舟楫人。
江上闻笛
萨都剌（元代）

江上何人吹竹笛，水浅沙寒龙夜泣。鲛人水底织冰绡，洒泪成珠露华湿。

银河耿耿波茫茫，雁奴打更沙溆傍。更深绣被夜寒重，明月梅花满地霜。
万安县芙蓉峰
戴复古（宋代）

凌空杰阁为谁开，隔岸芙蓉不用栽。
今古相传彩云现，江山曾用大苏来。
酒边歌舞共一笑，客里登临能几回。
翠浪玉虹从此去，明朝人在郁孤台。
李光祖自了翁法窟来访余于钟山留十日方知鼻孔大头向下既行作六首送之 其二
释德洪（宋代）

南亩头陀施毒手，北山道者起慈心。解于粪扫堆头笑，拾得茸穿穴鼻针。
如梦令
李梦阳（明代）

昨夜洞房春暖。烛尽琵琶声缓。闲步倚阑干，人在天涯近远。

影转。影转。月压海棠枝软。
东瀛杂诗 其六
朱景英（清代）

罢试旗枪雪色瓯，醉人槟子佐扶留。年时自觉颓唐甚，也许红潮两颊浮。
送丁元珍峡州判官
欧阳修（宋代）

为客久南方，西游更异乡。
江通蜀国远，山闭楚祠荒。
油幕无军事，清猿断客肠。
惟应陪主诺，不费日飞觞。
题罗隐故居
徐照（宋代）

片水静无尘，青山是四邻。
上天如有意，此地着诗人。
吟得物俱尽，罚令生世贫。
因来寻古迹，只见石为麟。
浣溪沙
王灼（宋代）

一样婵娟别样清。眼明初识董双成。香风随步过帘旌。

笑捧玉双频劝客，浣溪沙里转新声。花间侧听有流莺。
送岩老出北门 其一
王十朋（宋代）

暮春送客北山门，厌坐黄堂喜见村。麦熟秧青农事急，十分归兴在田园。
禅人写真求赞
释正觉（宋代）

枯坐清严，真宗剧谈。
一明无异相，万化是同参。
牛头转觉病懒，鸟喙不用华衔。
甘分住山三束篾，等闲对客七斤衫。
送如兄见枯桩
释绍昙（宋代）

枯桩一语错流传，碍塞平人万万千。百杂碎时须跳出，莫教坐在法身边。
偈颂七十八首
释正觉（宋代）

一盘黑白互交罗，生杀其中细琢磨。
樵人疑著当头著，不觉腰閒烂斧柯。
快阁书呈吴宰
徐鹿卿（宋代）

千里江章路，登临独此雄。清波长夜月，落木又秋风。

浪蕊浮花外，盟鸥狎鹭中。诗魂苏醒在，千载豫章公。
钓台夜月
陆允馨（明代）

一鉴寒光印碧川，石台风细水连天。芦花荡漾迷烟艇，鹤露翻飞点白莲。

鸥梦静酣香稻岸，钓丝閒捲湿云边。渔翁自唱沧浪曲，不管乘除伴月眠。
风
赵蕃（宋代）

逆风忽作大王雄，客岸淹留半日中。
亭午却回张席去，向来骇浪亦潜空。
祝英台墓在善拳寺后
释居简（宋代）

作奇男子事，博约访名流。只似深闺住，爰从断柬求。

窗低延月入，幌冷为云留。只好寻班谢，泉台约雅游。
吴雷州挽诗 其一
韩淲（宋代）

睦信推潜德，饶封代有成。海康开郡绂，淮甸入廷评。

进劄诚良遇，蠲输惜重征。诚斋廉茂荐，尤足动簪缨。
次东山偶忆兰溪渔者
阮偍（清代）

东鲁行车雨雪飞，偶怀閒客钓鱼矶。二伦情谊心相合，十载穷通命每违。

不审役形当世事，何如拭目看时机。首阳今日无人问，也任夷齐采尽薇。
谢清爱五首 其一
欧阳建（魏晋）

节寿堂深百堵旋，摩挲尺五是青天。狂生踯躅寻常路，舅氏孤高七十年。

锦绣看花堆槛外，弦歌闻鸟和檐前。道中尽有无穷趣，惟见桃源洞里仙。
寄清流王令君
戴复古（宋代）

朴直存吾道，一心唯向公。
知非巧宦者，直有古人风。
行志非为矫，洁身能固穷。
如何有廉吏，不入荐书中。
赠惠山庆上人
燕肃（宋代）

陆羽泉边倚瘦筇，参差台殿映疏松。
五天讲去春骑虎，一钵擎来昼伏龙。
像阁磬敲清有韵，苏庭云过静无踪。
相逢多说游方话，知老灵山第几峰。
三峰康道人墨梅三首 其一
朱松（宋代）

一枝春晓破霜烟，影写清陂最可怜。衲被犯寒归吮墨，也知无地著朱铅。
赠五岳道士刘九皋
周巽（元代）

翩翩鹤南飞，翼翼来青田。神閒游五岳，声清闻九天。

振衣瑶台上，舞羽玉皇前。一颗还丹现，三花聚顶圆。

芝坛月随步，松巢云共眠。玄都看花去，飞驾凌紫烟。
杜鹃花 其一
赵戣（宋代）

春山未有杜鹃啼，花发杜鹃知不知。寄语催归尽哀怨，莫将啼血污仙姿。
句 其三
汪藻（宋代）

野田无雨出龟兆，湖水得风生縠纹。
唐子应德自震泽返棹邀余夜晤
皇甫汸（明代）

吴门烟渚夜，来泊泛湖船。秋水生衣上，岩云落酒边。

远游多世愤，小隐谢时牵。莫问空山叶，相逢悲长年。
渔台山
周密（宋代）

枫叶芦花外，闲矶带短汀。风翻荷浅白，霜陨柳残青。

机事鸥浮没，生涯酒醉醒。暮榔和夜笛，馀韵最堪听。
答子京
宋庠（宋代）

一辞云陛五周年，琐闼销符宠再迁。
时誉敢希吴陆俊，归心偏识汉疏贤。
蜗头狼籍争锋地，鸿影徘徊避弋天。
命驾不须频见约，颍滨嵩麓有私田。
江城子 骑牛
曾廉（清代）

黄金台下土门秋。绿油油。忆曾游。看遍天涯，华屋与山邱。

山上游牛牛背稳，痴老子，合骑牛。

人閒风浪几时休。到中流。却回头。问有何人，铁索系孤舟。

只是荒园花共草，逃龌龊，且夷犹。
述梦
戴亨（清代）

岂是尘寰境，宁无栖隐心。空香生绣陌，碧涧泻松阴。

我欲桃源去，人言山径深。徘徊歧路侧，曙色动窗禽。
珠崖杂咏 其一
何绛（明代）

一春黄菊满东篱，岂是高天别有私。错被鹧鸪频懊恼，原来佳物不逢时。
和邻僧韵
陈德翔（宋代）

七八年来住水心，鼓邻萧寺共僧吟。
古池暗有泉相接，春地从教笋自侵。
兴到浓时因坐久，交於淡处见情真。
极怜对立河梁暮，海月初生日正沉。
和刘对与顾龙山探梅四首
刘宰（宋代）

玉骨冰肌淑且真，只应姑射可为邻。
东风次第吹桃李，输与侬爱第一春。
望越亭
王安石（宋代）

乱山千顷翠相围，衮衮沧江去复归。
安得病身生羽翼，长随沙鸟自由飞。
便溪道中
江源（明代）

日日邮亭路，年年异国春。头颅多白发，吟袂半缁尘。

水鹤声闻野，山花香趁人。故园千万里，何处问情亲。
菩萨蛮（十之三）
邓肃（宋代）

飞红欲带春风去。柳丝却织春风住。去住任春风。只愁尊俎空。

今朝鞭马去。又得高阳侣。半醉踏花归。霜蹄骑欲飞。
游华清留绝句
王瑜（宋代）

废宇颓垣不复新，朝元辇道尽荆榛。惟馀一派温汤水，长与行人洗路尘。
水龙吟（曾相生日）
曹勋（宋代）

海榴红暖，圆荷翠小，榭阁薰风浅。真人抚运，云龙相际，真贤载浅。鲁国元勋，相门接踵，传家非远。辅中兴大业，折冲邻壤，扶红日、上霄汉。

端是清明重见。范陶镕、咸收群彦。垂绅正笏，炉烟不动。宸廷闲燕。天地平成，父尧子舜，永膺宸眷。赐我公岁岁，恩荣锡命，向黄金殿。
北山别业三十八咏 其五 五云洞
陈樵（元代）

飞梁压水石苔苍，洞口飞泉泻石梁。屋上春霞常易散，雪中树影不曾长。

阴云满地晴飞白，雨蝶依林暗贴黄。手里夫容浑忘却，蓑衣日日钓沧浪。
登頫江三绝赵宰增为四复次韵答之 其一 追和
陈造（宋代）

泛香樽俎飞云上，著色江山泚笔前。乾鹊鸣鸠共晴昼，长红短绿各华年。
西岩 天坛
谢翱（宋代）

风吹软桂枝，下扫西南氛。坛中仙人影，冉冉化为云。
卖花声·闺思
康与之（宋代）

愁捻断钗金。远信沈沈。秦筝调怨不成音。郎马不知何处也，楼外春深。

好梦已难寻。夜夜余衾。目穷千里正伤心。记得当初郎去路，绿树阴阴。
无客
陆游（宋代）

今日了无客，翛然麈柄闲。
砚涵鸲鹆眼，香斮鹧鸪斑。
木落风初劲，云低雨尚悭。
西湖未暇到，卧看曲屏山。
送永兄游浙 其二
释慧空（宋代）

湖南穿过来江南，无师不道无禅参。云门坐卧了一夏，涧水松风共对谈。
哭宗密禅师
贾岛（唐代）

鸟道雪岑巅，师亡谁去禅。几尘增灭后，树色改生前。

层塔当松吹，残踪傍野泉。唯嗟听经虎，时到坏庵边。
戏答举人索米
某名公（宋代）

五贯九百五十俸，省钱请作足钱用。
妻儿尚未厌糟糠，僮仆岂钱遭饥冻。
赎典赎解不曾休，吃酒吃肉何曾梦。
为报江南凝秀才，更来谒索觅甚饔。
古乐府杂题二十绝 其十六 若耶溪
王世贞（明代）

步屧寻春傍若耶，双环白足洗轻纱。兴来莫踏云门寺，处处青帘卖酒家。
与同幕集南楼再用韵
方岳（宋代）

飞盖临边城，敌在吾目中。
古今一俯仰，衰草迷隋宫。
书生故倦游，庞眉感秋蓬。
安得双飞鸿，跨此万里风。
下视渺尘土，毋与俗士逢。
偈颂一百三十三首 其四
释居简（宋代）

无愧于心对圣僧，不图人爱爱人憎。打刀不是并州铁，谁与诸方剪葛藤。
漫兴
郑樵（宋代）

空山无人坚卧，冷灶有饭晚餐。
安得原宪与语，雪霜不受天寒。
思在山居日偶成此咏邀松阳子同作
李德裕（唐代）

闲思昔岁事，忽忽念伊川。乘月步秋坂，满山闻石泉。

回塘碧潭映，高树绿萝悬。露下叫田鹤，风来嘶晚蝉。

怀兹长在梦，归去且无缘。幽谷人未至，兰苕应更鲜。
题十美图 其八
李学慎（清代）

东观书成帝用嘉，能将事业洗铅华。闺中韵事从头数，几个名姝号大家。
次韵曾德明司理留题西山兼简苏宰二首
李弥逊（宋代）

层轩无碍石，支径曲穿林。
竹密催山暮，松摇乱客吟。
琴书虚室冷，钟鼓净坊深。
谁谓溪坡远，能来杜与岑。
唐伯虎画崔氏像因题余次韵 其一
徐渭（明代）

子建词描洛浦神，唐君色染博陵身。巫云巳散当年梦，吴粉空传半面春。

韫玉求沽遭弃置，采蘼多事问新陈。□□□□□□□，□□□□□□□。
秋夜寄进士顾荣
罗隐（唐代）

秋河耿耿夜沈沈，往事三更尽到心。多病谩劳窥圣代，

薄才终是费知音。家山梦后帆千尺，尘土搔来发一簪。

空羡良朋尽高价，可怜东箭与南金。
秋雨感事
晃冲之（宋代）

苦雨荒秋宅，寒生木叶悲。
半垂藤护壁，中缺蔓穿篱。
书校时开帙，壶提日系丝。
儒冠吾已悮，何责五男儿。
菩萨蛮·回文夏闺怨
苏轼（宋代）

柳庭风静人眠昼，昼眠人静风庭柳。香汗薄衫凉，凉衫薄汗香。
手红冰碗藕，藕碗冰红手。郎笑藕丝长，长丝藕笑郎。
送刁秘校授涟水主簿归四明省亲
梅尧臣（宋代）

桂得常娥枝，妇得黄姑女。
直归东海头，翁妪笑相语。
何当却之官，古县入平楚。
莫嫌簿书繁，百事由区处。
戏用迈韵呈吴傅朋兼简梁宏父向巨原
洪皓（宋代）

忧患二毛侵，目睫亦毵毵。
篇什弃置久，遑暇阅龙龛。
吴侯主诗盟，欲从靳如骖。
古风风格老，叙事若绮谈。
宦情既淡薄，世故应饮谙。
置驿复郑庄，好奇过岑参。
优游聊卒岁，俯仰自无惭。
近取忘年友，得一乃分三，
梁向竞爽姿。迈也恐不堪，
辄持水中蒲，拟并浦上柟，
诸公不鄙夷，细流纳江潭，
有酒必晚饮，分题许同探。
向子忽话别，寒霜万岭含。
千里足勿惮，一行心亦甘。
青冥定特达，高贤上所贪。
江头春色回，和气已醺酣。
伊郁思陶写，故人居巷南。
颂十玄谈·尘异
释印肃（宋代）

我道骊珠到处晶，包含万有独明灵。
同光索价遭人问，两手张开帽带陈。
春日书斋偶成五首
李弥逊（宋代）

清氛远俗推兰友，直节过人见竹君。
慰我山城长寂寞，相期高卧敬亭云。
新亭晚步
钱时（宋代）

单衣轻箑晚徘徊，嫩绿深红锦作堆。
杨柳溪头风力软，腾腾飞絮过墙来。
雪中寻梅
陆游（宋代）

莫遣扁舟兴尽回，正须冲雪看江梅。
楚人原未知真色，施粉何曾太白来！
题烟云台
刘永之（明代）

祠宫俨肃穆，灵贶赫然敷。藻井垂珠实，素壁绘金图。

涧长三花树，林栖九子乌。遥峰隐残照，丹霞晚渐舒。

眇然登云驾，谁谓古今殊。
早朝十绝
赵子潚（宋代）

象笏罗袍间绣衣，斑斓五采绚朝晖。
退朝擎出龙香篆，知是丹枫拜赐归。
咏德诗三首 其一
张翼（两汉）

运形不标异，澄怀恬无欲。座可栖王侯，门可回金毂。

风来咏逾清，鳞萃渊不浊。斯乃玄中子，所以矫逸足。

何必玩幽间，青衿表离俗。百龄苟未遐，昨辰亦非促。

曦腾望舒映，曩今迭相烛。一世皆逆旅，安悼电往速。

区区虽非党，兼忘混砾玉。恪神罔业秽，要在夷心曲。
复老归东嘉予亦治还蜀之装赋别湖上
释居简（宋代）

华风不常煖，华月岂常曜。泠泠弗鸣条，囧囧自反照。

野马空眯目，爝火谩腾耀。谁结萤囊口，寒原并秋烧。

谁枵土囊腹，夜壑哀万窍。向迩虽暂热，凭力亦易悄。

悠然付静胜，了不直一笑。山林隐君子，浮俗固殊调。

华风起蘋末，华月挂林表。既安云霾妒，畴忍尘杂扰。

角叹一麟足，鹗洗百鸷少。弱水三万里，蓬莱眼中小。

况夫左传癖，举世不足乐。亦复烟霞痼，沉绵颇相肖。

云胡去留柄，坐困佞壬袅。挥手从此别，掉头莫回眺。

爱惜双眉厖，脱略万事了。龙翔解悬榻，雁宕拓吟徼。

摩挲送鸿目，掷弃连鳌钓。云来寄心思，临风一长啸。
偈颂一百五十首
释心月（宋代）

一句如铁橛子，少室秤提不起，
曹溪摇感不动。有伎俩者一任曹扶右持，
无伎俩者不妨全体受用。巴蓬集壁，
去天一尺。
与传道者
释正觉（宋代）

残毳编衣裹槁形，胸中底事独醒醒。
亡机冲应用时妙，活眼冷窥虚处灵。
语秀锦云春片段，气清梅雪晓零星。
而今功尽牛头懒，华鸟不来风扫庭。
和吕与叔秘书省观兰
张耒（宋代）

千里猗猗谁取将，忽惊颜色照文房。
每怜坠露时施泽，更许光文为泛香。
独秀已先梁苑草，托根宁复楚天霜。
坐令黄菊羞粗俗，只合萧条篱下芳。
寄徐州郑使君
韩翃（唐代）

江城五马楚云边，不羡雍容画省年。才子旧称何水部，

使君还继谢临川。射堂草遍收残雨，官路人稀对夕天。

虽卧郡斋千里隔，与君同见月初圆。
春日杂书十首 其四
朱淑真（宋代）

柳垂新绿腻烟光，紫燕惺松语画梁。
午睡忽惊鸡唱罢，日移花影上窗香。
哭{匠斤换赣}十五章
辛弃疾（宋代）

方看竹马戏，已作薤露歌。
哀哉天丧予，老泪如倾河。
送李中丞赴商州
韩翃（唐代）

五马渭桥东，连嘶逐晓风。当年紫髯将，他日黑头公。

不异金吾紫，兼齐玉帐雄。闭营春雪下，吹角暮山空。

香麝松阴里，寒猿黛色中。郡斋多赏事，好与故人同。
秽迹赞
白玉蟾（宋代）

宝杵动时天地黑，镮铃震处鬼神惊。释迦临入涅槃日，六欲天中现此身。

现此身，无边际。太圆镜中点检看，个个三头并六臂。
十二月初一日梅厅展墓 其二
郑孝胥（清代）

双坟才距一牛鸣，中道相捐痛两兄。归里何堪成独客，弃官已不待同生。

依依山色供沾袂，惘惘湖光伴入城。剩向酒杯寻断梦，梦痕和恨欠分明。
端明殿学士张定叟
周必大（宋代）

魏国勋劳四海知，南轩爱直古人遗。中兴家世谁如此，季氏豪英尚似之。

金殿新班将得政，玉麟旧镇且移麾。落星小驻星还落，江路东西总去思。
醉太平·堂堂大元
佚名（元代）

堂堂大元，奸佞专权。开河变钞祸根源，惹红巾万千。官法滥，刑法重，黎民怨。人吃人，钞买钞，何曾见。贼做官，官做贼，混贤愚。哀哉可怜！
吴江舟中 其二
唐仲冕（清代）

树梢冲雾立，帆影帖波行。更无吹笛过，聊此倚琴横。
湖上望月
鲍溶（唐代）

湖上清凉月更好，天边旅人犹未归。

几见金波满还破，草虫声畔露沾衣。
投连泉州显学五十韵
曹勋（宋代）

某也多奇蹇，艰艰已十年。
素风惟汗简，生计只韦编。
先业虽殊轨，时流幸比肩，
固穷心尚壮，鼓勇气地无前。
念昔时方阨，居怀影自怜。
庙堂峰虿毒，宫阙犬羊膻。
胡骑南趋楚，天皇北狩燕。
六龙尘黯淡，二圣泪潺湲。
故国人何在，新君信未传。
自陈心胆大，肯避虎狼先。
落日幽都路，西风易水壖。
珥璫金不暗，睿札墨仍鲜。
间道逃穹帐，开缄彻御筵。
第知从圣化，宁复较腾骞。
宠锡蒙天造，兵戎付路权。
危言乖上相，逻职俾南泉。
复记丹阳渡，初移御座船。
孤城逃守令，衂阵拥戈鋋。
法驾方登顿，生民岂保全。
婴城因率尔，拔剑意茫然。
军旅增提振，囷储不弃捐。
诏封沾录用，师气亦周旋。
部邻终如旧，奔驰信有缘。
萱庭方舞彩，绋序忽终天。
遽见炎凉变，悲随节物迁。
故园愁绪外，归橐泪良边。
朋旧仍稀阔，饥寒念接连。
岂惟裘已敝，政坐履长穿。
尘土千山道，风涛万仞渊。
舆台俱偃蹇，鞍马亦迍邅。
兹幸提封肃，方依刺史贤。
宣恩持阃寄，持橐下班联。
日暖黄龙北，风迟紫帽巅。
五兵咸内戢，千雉即中坚。
庑屋除余壤，榕阴上故烟。
既能防勇斗，谁敢阙缗钱。
黠吏俱冥迹，虚词讵得专。
御流先治栰，发伪不轻蠲。
燕寝铃无响，虚庭草有芊。
尽欣新政下，一洗宿疴痊。
皂盖聊均佚，神舟舣济川。
藩维随振举，风日遂清妍。
只恐三台近，行看一札宣。
第功宜玉带，归照称金莲。
径入云台仗，宜陈述职篇。
泉人心恋恋，闽部思绵绵。
内顾委兹缘病，趋承失备员。
但能怀惠养，愧不预橐鞬。
恐后瞻依便，先伸梗概虔。
秉钧今有待，拱手听陶甄。
示法震头陀
释宗演（明代）

头陀事众已多年，华藏无衣可得传。
劈面三拳仁义绝，陈州人出许州门。
寄承天长老
释重顯（宋代）

道义相资复是谁，岩房深夜思迟迟。
海山云静见孤月，高照婺城人不知。
杨文中将北渡何武翼出妓作会文中清狂不喜武人径饮三杯不揖坐客上马驰去索诗送行作此
释德洪（宋代）

兰丛聚贵客，花轮环侍儿。三杯吾径醉，四座汝为谁。

但觉眩红碧，了不闻歌吹。翩然上马去，海月解相随。
文性之惠蛤蜊绿橘
牟巘五（宋代）

二珍胥会到柴关，诗为高情趁早还。
海上便如逢若士，橘中应不减商山。
可人风味知渠隽，老我形容有许颃。
快击黄包烹紫壳，为君呼酒一开颜。
满江红·题碧梧翠竹送李阳春
张宁（明代）

一曲清商，人别后、故园几度。
想翠竹、碧梧风采，旧游何处。
三径翠风秋共老，满庭疏雨春都过。
看苍苔、白石易黄昏，愁无数。
峄山畔，淇泉路。空回首，佳期误。
叹舞鸾鸣凤，归来迟暮。
冷淡还如翠草，凄迷番作江东树。
且留他、素管候冰丝，重相和。
吴园杂咏十九首 其十四 忘忧亭
彭汝砺（宋代）

徙竹种前林，栽松满幽岛。主人无所忧，不用植萱草。

吐纳奚所事，忘忧自难老。
芗岩山居孟夏二十绝
舒岳祥（宋代）

独鸟怨遥夜，冷萤明远陂。
且弄碧萝月，莫问出山期。
续演雅十诗
白珽（元代）

谁令珠玉唾，出彼藜藿肠。
仁人不为宝，良贾宜深藏。
英州道中寄大兄
王世琛（清代）

江岸草萋萋，愁悬落日低。天涯两兄弟，客路各东西。

眠食知何似，音书莫懒题。遥怜端水上，惟听子规啼。
张威如副戎刚毅之性过人每大小忍而不得索予作诗戒之因书五十六字奉勖
释今无（明代）

将军烈气凛如霜，玉弩横开破大荒。拾履昔曾趋圯石，封侯今大嗣张良。

面乾蕴藉存风度，仁术英雄起庙廊。我有杨枝甘露水，为君三献即霞觞。
雨余小步
王夫之（明代）

莲花莲叶柳塘西，疏雨疏风斜照低。
竹箨冠轻容雪鬓，桃枝杖滑困春泥。
垂虹疑饮双溪水，砌草新添一寸荑。
不拟孤山闲放鹤，鹁鸠恰恰向人啼。
置酒沛宫诗
楼钥（宋代）

汉祖功成后，时因过沛宫。
还乡上心喜，置酒故人同。
高会延遗老，酣歌和众童。
穷欢新笑乐，起舞旧英雄。
慷慨悲游子，轩昂赋大风。
永为汤沐邑，何用筑新丰。
西江月·重九
苏轼（宋代）

点点楼头细雨，重重江外平湖。当年戏马会东徐，今日凄凉南当。
莫恨黄花未吐，且教红粉相扶。酒阑不必看茱萸，俯仰人间今古。
巾车
张镃（宋代）

听说小巾车，形模似竹舆。
双轮毡裹去，三壁帽开舒。
僮矮行携毡，鬟娇坐奉书。
岢峨回径处，轣{左车右录}度桥安装。
鹤引青莎软，莺看翠柳疎。
袖炉香正喷，背榼酒多储。
过爱凉轩敞，停因燕馆虚。
直须教画看，全似出尘居。
缓驾终调鹿，忙牵莫命驴。
只缘心荡荡，自到境如如。
剩有真堪写，时无愤可摅。
尚惭销粟帛，何事免缲锄。
命驷邀朋客，笼鹅谢里闾。
屏星前日梦，不枉赋归欤。
暖阁
陆游（宋代）

裘软胜狐白，炉温等鸽青。
纸屏山字样，布被隶书铭。
养目帘稀卷，留香户每扃。
日晡浓睡起，盥濯诵黄庭。
初到陆浑山庄
宋之问（唐代）

授衣感穷节，策马凌伊关。归齐逸人趣，日觉秋琴闲。

寒露衰北阜，夕阳破东山。浩歌步榛樾，栖鸟随我还。
普庵歌
释印肃（宋代）

祝个普庵纯宝贝，妙慧庄严真畅快。
无门为户到人稀，万里神畅圆顶盖。
非相身，无不在，
体露堂堂声色外。世间梦幻曷能随，
超出世间那肯爱。绝意识，
无眼界，净名卧疾瞿昙解。
指权就实度众生，勿谓古贤来捏怪。
悟普庵，本无坏，
空劫有穷渠自在。四生六道岂相干，
物我兼忘心唯最。无有无，
内非内，海印发畅谁敢对。
森罗万象普庵收，绝待灵明全体会。
忘能所，勿知解，
瓦砾真金谁敢买。若还不是老胡来，
觌面难逢轮劫肯。雪齐腰，
求教诲，得旨忘言转不退。
百练金刚无孔锤，要断龟毛兔角罪。
如意珠，我今解，
刹刹尘尘铺障昧。一毫端量大千辉，
烁破无明生死袋。
丁尚书挽词二首 其二
司马光（宋代）

丹阙晨趋退，萧然忘世荣。闲斋虚自白，永日澹无营。

脱落簪缨累，沈冥丘壑情。贪夫诚有激，千载素风清。
立秋南麓书屋小集
周起渭（清代）

柳外一蝉凉气生，回廊接座有余清。寒花映日将何待，老树迎风渐不平。

斗饮客如秋鹘健，吟诗我作候虫鸣。离心最易关摇落，一曲汾歌万古情。
俞义仲挽诗
曾协（宋代）

适意平生水竹居，雌黄在手为藏书。久看英子声名早，常恐良朋过往疏。

方喜安舆迎綵袖，忽惊平陌走丧车。青松翠柏新阡路，常使行人泪满裾。
赠仰大师
张乔（唐代）

仰山因久住，天下仰山名。井邑身虽到，林泉性本清。

野云居处尽，江月定中明。仿佛曾相识，今来隔几生。
送详禅师往灵岩
蔡延庆（宋代）

灵岩川上白云深，十里青松昼自阴。远寺幽佳传已古，名山绝胜冠于今。

群峰环翠凝秋色，危壁飞泉泻暮音。此景去为风月主，五湖应不起归心。
八月十三日夜梦亡室安人惊泣而寤因思去年丁
杨慎（明代）

稚子今朝是两周，新衣戏舞拜前头。
伤心孺慕声声切，母在重泉听得不？
寄王料院 其二
岳珂（宋代）

炯炯青灯对拥炉，掣铃夜半读边书。风烟解使寸心折，霜雪顿边双鬓疏。

已事勿言穿塞马，历官可叹上竿鱼。勤劳似此天应报，我自锄犁一任渠。
田舍
胡宿（宋代）

农家秋物成，腰镰刈新谷。得食鸡豚肥，饱霜梨栗熟。

牧童唱田歌，孺子宰社肉。野老醉亦讴，爱此羲皇俗。
潇湘八景
杨基（明代）

右潇湘夜雨。
湘水秋更清，湘月秋更白。
光辉一相荡，水月不辨色。
何处洞箫声，巴陵夜归客。
右洞庭秋月。
秋怀三十六首
邵雍（宋代）

七月夜初长，星斗争煌煌。
庭除经小雨，枕簟生微凉。
照物无遁形，虚鉴自有光。
照事无遁情，虚心自有常。
偈颂一百零二首
释绍昙（宋代）

篱菊铺黄，茱萸喷香。
渊明错会，耽赏重阳。
何似林间衲子，无荣无辱，
无可思量。饱噇香积饭，
高卧古禅床。是佛是魔俱扫迹，
献花无路鸟空忙。
浣溪沙
汪清（清代）

帘影垂垂飏绿波。困人天气正清和。春衫新换碧纹罗。

诗思每因啼鸟乱，闲情还比落花多。日长无计奈愁何。
寄友人
彭汝砺（宋代）

汉上近多雨，江头应好风。想君当此际，挂席随孤鸿。

翔龙压大浪，画鹢凌长空。男子四方志，生时射桑蓬。

尔来何迟迟，吾忧祇忡忡。安得百顷田，稍邻五老峰。

早赋归去来，同为采芝翁。
吴淞
苏泂（宋代）

把蟹风前醉，吟诗水面歌。
馀年听造物，所嗜独烟波。
兰棹凭双穉，菱花笑一皤。
稽山今又昔，贺老苦无多。
出居十六咏·清樾
方岳（宋代）

山林有灌木，其大可蔽牛。
藓石眠清阴，坐间天地秋。
秋怀
罗公升（宋代）

旧日方山子，凄凉寄一箪。
虫声来倦枕，秋思入凭栏。
已是肱三折，那堪指一弹。
中宵更风雨，谁念客毡寒。
瀛洲亭
叶梦鼎（宋代）

汝城高处着危阑，人在苍寒缥缈间。
下瞰无边春境界，西来第一处江山。
酒拈重碧酣诗思，柳曳轻黄入笑颜。
阁老可能专此胜，蛾眉花底又催班。
毅师以次卿诗编见示以二诗还之 其二
周紫芝（宋代）

人物忽扫地，风流谁复知。子猷心爱竹，摩诘少能诗。

畴昔山林意，残年丧乱悲。明珠在沧海，好句莫多遗。
送孙捡正德操龙图出知镇江二首
杨万里（宋代）

润州太守去明州，谁寄长江万里流。
鸡省却烦三语椽，龙章卧护两淮秋。
古来北府多名酒，今复南徐说胜游。
聊奉双亲小行乐，即持荷橐侍宸旒。
腊月被檄下豫章至南安简曹
曾丰（宋代）

拥卧听衙鼓，传呼辍坐曹。庭前人迹扫，门外市声鏖。

馁立雁行少，寒攲马骨高。宁教循吏传，书拙不书劳。
读汉书二首
杨万里（宋代）

乃祖宽仍豁，曾孙察作明。
不将囊底智，分减及元成。
王猛咏
郭钰（元代）

五马渡江老臣泣，垂死丹心在王室。当年非不思南来，王谢岂能生羽翼。

魏相张仪尚为秦，聊借羌苻展才力。江南虽僻不可图，青史千年谁独识。
句
朱景玄（唐代）

塞鸿先秋去，边草入夏生。（见《酉阳杂俎》）
秋获歌
陆游（宋代）

墙头累累柿子黄，人家秋获争登场。
长碓捣珠照地光，大甑炊玉连村香。
万人墙进输官仓，仓吏炙冷不暇尝。
讫事散去喜若狂，醉卧相枕官道傍。
数年斯民厄凶荒，转徙沟壑殣相望，县吏亭长如饿狼，妇女怖死儿童僵。
岂知皇天赐丰穰，亩收一锺富万箱。
我愿邻曲谨盖藏，缩衣节食勤耕桑，追思食不餍糟糠，勿使水旱忧尧汤。
舜江杨邦彦家扁二首次刘允若韵
梦观法师（明代）

十里烟沙接野塘，五株垂柳覆萝墙。
宦情都付河东老，往事休谈洛下庄。
翠影连云春正晚，莺声到梦日初长。
相邀须待花飞尽，倦客愁多易感伤。
封门所工成贺云台朱千兵
袁日华（明代）

汉室云台将，谁如朱祐功。名家簪组贵，宝匣剑光雄。

开府新油幕，参筹旧总戎。衙成非独庆，万户赖帡幪。
摊破浣溪沙（杨梅）
韩淲（宋代）

生与真妃姓氏同。家随西子苎萝东。谁道玉肌寒起粟，酒能红。

萝齐烧空来上苑，冰浆凝露在西宫。不似荔枝生处远，恨薰风。
拟张九龄咏燕
梅尧臣（宋代）

眇眇双来燕，长年与社违。
任从新历改，只向旧巢归。
永日当人语，轻寒逆雨飞。
自亲梁栋惯，不识海鸥机。
十月二十二夜三更读清波杂志至五更
方回（元代）

远书答一封，近诗写数首。
小雨客不来，我亦厌奔走。
茗罢午窗倦，草草具杯酒。
独酌政自佳，啖茹聊诳口。
人生一日事，忽已卯至酉。
就枕不解衣，须臾鼻雷吼。
起问夜何其，禁钟云已扣。
颇欲复谋饮，床下但空缶。
再卧卧不成，灯膏幸犹有。
坐至五更转，读过一寸厚。
是书必有益，但当审去取。
著此者为谁，未欲斥氏某。
金陵三不足，奎聚天地剖。
尊之配孔庭，邪说阴授受。
后世公论定，馨秽两不朽。
未知八寒狱，惇卞果入否。
生查子•病起
彭孙遹（清代）

小础绿阴粘，片榻黄梅涴。迸水簟文流，人藉青苔卧。

乡字几时来，旅病才轻可。往事莫思量，想着如何过。
送空维那
释行巩（宋代）

十载中原一棹还，碧琉璃外更无山。
扣舷三下知谁会，自作吴音唱月弯。
南湖
曾季貍（宋代）

葛巾藜杖兴何长，为爱南湖六月凉。
雨在山头作云气，风来水月散荷香。
登临稍喜市声远，徙倚犹嫌归兴忙。
后日重来携枕簟，不妨午梦到斜阳。
建他解归诗复徐意一二首
李昴英（宋代）

恨未澄清尽，孤踪已不安。
缪悠臣罪大，感激上恩宽。
乡国三千里，人心百八盘。
梦归今始验，为我谢言官。
褫亭道中 其一
韩邦奇（明代）

云际千岩落照，荒村几树轻烟。暗水声闻涧底，流莺啼傍花前。
断句
苏麟（宋代）

近水楼台先得月，向阳花木易为春。
次韵姚比玉赠薛相士秋蟾
董纪（明代）

秋蟾跃出明月腹，光焰照人双眼开。何事不归天上去，有时还眼海边来。

灵探理窟鬼神泣，影落寒潭鱼鳖猜。且待烹茶浇汝口，炉中笑指折铛煨。
避地伤春六绝句
葛立方（宋代）

洛阳宫阙半成灰，草草花枝溅泪开。
国色开香消息断，妆台谁奉紫金杯。
即席
黄庭坚（宋代）

落叶不胜扫，月明树阴疏。
亲邻二三子，樽酒相与俱。
霜栗剥寒橐，晚菘煮青蔬。
解官方就门，敦薄无简书。
纯益气萧萧，未羁天马驹。
元礼喜作诗，豪气小未除。
大薛知力学，日来反三隅。
小薛受善言，如以柳贯鱼。
天民尝逸驾，近稍就橛株。
知命虽畸人，清谈颇有余。
阿卢快犊子，规矩尚小殊。
不材於用少，我则涧底樗。
会合只偶然，等闲异秦吴。
人生一世间，何异乐出虚。
过耳莫省领，披怀使恢疏。
买网尚可鱠，倒壶更遣沽。
不当爱一醉，倒倩路人扶。
和君时弟洗竹
彭汝砺（宋代）

斩伐奚伤性，繁枝漫作阴。静留朝日暖，寒聚晚烟深。

叶有禽栖息，根无蚁蠹侵。龙孙今转盛，终待凤凰音。
题度仪堂四首
张继先（宋代）

正向西窗处，两峰苍翠排。
白云清昼入，玄鹤几时回。
剪厌如毛竹，锄嫌绕砌苔。
有时不开户，烟雨蔽阳台。
谓
方翥（宋代）

鸡犬还家自识村，重营生理长儿孙。时平战地逢华屋，岁久他儿是故园。

别后尘埃如我老，归来耆旧几人存。雁行畴昔从游者，莫话凋零恐断魂。
将发还乡示诸弟
张九龄（唐代）

岁阳亦颓止，林意日萧摵。云胡当此时，缅迈复为客。

至爱孰能当，名义来相迫。负德良不赀，输诚靡所惜。

一木逢厦构，纤尘愿山益。无力主君恩，宁利客卿璧。

去去荣归养，怃然叹行役。
和仲固春日村居即事十二绝
胡寅（宋代）

栽培君子要添丁，护惜龙儿出锦绷。
莫学当年才太守，直须脱粟伴藜羹。
昭君怨（月夜放船）
张鎡（宋代）

船过柳湾亭曲。万叶圆荷浮绿。月照水珠明。一池星。

光透玻璃香蒂。梦入藕丝中戏。却上小金台。罢归来。
唐伯虎画崔氏像因题余次韵 其二
徐渭（明代）

盘陀江上水仙神，秦缪楼中弄玉身。邂逅一番明月夜，萧条几度杏花春。

嫁后形容难不老，画中顪色易成陈。怜侬正是文君辈，不嫁成都渴死人。
次韵谢遁翁吴山长孔昭三首
方回（元代）

降原陟巘敢嫌赊，风物元从僻处嘉。
晴日缓行果下马，春山初处雨前茶。
野桥潇洒泉如雪，石壁巉岩藓自花。
剩欲移居此中住，便依诗老作邻家。
效乐未央体咏梅二首 其二
周巽（元代）

冰注魄，雪霏香。发春意，冠年芳。元气所融结，花中之素王。
览越僧诗集有寄
钱易（宋代）

莫学江淹拟惠休，碧云才调已难酬。怀君知有关山梦，开卷如逢水石秋。

不得归来作都讲，自惭名宦正悠悠。
道路忆山中诗
谢灵运（南北朝）

采菱调易急，江南歌不缓。
楚人心昔绝，越客肠今断。
断绝虽殊心，俱为归虑款。
存乡尔思积，忆山我愤懑。
追寻栖息时，偃卧任纵诞。
得性非外求，自已为谁纂。
不怨秋夕长，常苦夏日短。
濯流激浮湍，息阴倚密竿。
怀故叵新欢，含悲忘春暖。
凄凄明月吹，恻恻广陵散。
殷勤诉危柱，慷慨命促管。
和祖道渡江
彭汝砺（宋代）

归上慈亲酒一觞，吾荣不啻插麾幢。雨沾马辔行春野，风满舟麾泛晓航。

江路好山随步履，人家流水照轩窗。梅仙不怪多诗思，莺语纷纷燕子双。
八声甘州 月夜守风江店
陈维崧（清代）

对清光、一碧倚江城，独立怨飘蓬。最恼人怀抱，危樯匝地，残堞当空。

遥想故园妆阁，拥袖侧金虫。叹息藁砧去，烟水濛濛。

一派银涛雪浪，泻青铜镜底，白雁声中。料嫦娥清冷，此际与人同。

且消停、三更茅店，任隔垣、紫马夜嘶风。消魂也，江愁卫玠，月想王恭。
望楚
刘子翚（宋代）

客浦舟凝滞，凭高识楚乡。
有愁关眺览，何地不凄凉。
草木词人怨，江山霸主亡。
悠然独搔首，暮霭一星光。
题伯时画温溪心等贡五马
陈与义（宋代）

漠漠河西尘几重，年年画马亦难逢。
题诗记着今朝事，同看联翩五匹龙。
赠牟松岩主政
刘大绅（清代）

巷有苔痕座有尘，多情杖履转相亲。群将善骂依名士，独以无争到古人。

花受风光原胜雨，山含秋意下如春。龙门晋接今容易，从此交游日饮醇。
张公洞
杨杰（宋代）

庆历初还自霅川，曾携琴酒访真仙。洞天不隔三千界，俗驾重来四十年。

羽宝结成钟乳石，朱藤蒙罩画溪船。樵夫不识赜山叟，欲与何人讲易篇。
咏史
陈普（宋代）

事在两疏心眼里，身居石显掌握中。师傅不能为作主，更生空自抱孤忠。
戊子元旦，步张鲵渊太傅韵
张煌言（明代）

椒花几度颂千春，惆怅瞻云祗远臣！海国尚留桑版旧，山家又见柳条新。

三年啮雪双蓬鬓，万里乘风七尺身。赖有老成迟剑履，相看端笏对枫宸。
送信安刘少府（自常州参军选授）
权德舆（唐代）

相看结离念，尽此林中渌。夷代轻远游，上才随薄禄。

参卿滞孙楚，隐市同梅福。吏散时泛弦，宾来闲覆局。

襟情无俗虑，谈笑成逸躅。此路足滩声，羡君多水宿。
初去郡
谢灵运（南北朝）

彭薛裁知耻，贡公未遗荣。
或可优贪竞，岂足称达生？
伊余秉微尚，拙讷谢浮名。
庐园当栖岩，卑位代躬耕。
顾己虽自许，心迹犹未并。
无庸方周任，有疾象长卿。
毕娶类尚子，薄游似邴生。
恭承古人意，促装返柴荆。
牵丝及元兴，解龟在景平。
负心二十载，于今废将迎。
理棹遄还期，遵渚骛修坰。
溯溪终水涉，登岭始山行。
野旷沙岸净，天高秋月明。
憩石挹飞泉，攀林搴落英。
战胜臞者肥，鉴止流归停。
即是羲唐化，获我击壤情。
凤皇石
杨维桢（元代）

大瀛浴火乌，灭没失倒景。玉龙挟之飞，脱落叠浪顶。

根从太始并，势与华嵩并。琅实既充脰，玉距犹在矿。

马争滟滪堆，龟让天梯饼。神人不敢鞭，怒啄欲成瘿。

迁轻岐阳鼓，扛重乌获鼎。坐寒彭蠡矶，沈怯景阳井。

裘突月支头，剑磨严颜颈。秦女宁受跨，晋士岂容醒。

灰历五千劫，金锁八千顷。未知金带恩，远却白羽影。

会当鸣朝阳，即都有奇警。巨手一拍飞，钦师许谁请？
神静
许月卿（宋代）

神静何须卜，心閒即是仙。
芋煨牛烘火。瓢滴马鬃泉。
绿染春风柳，红匀晓露莲。
明朝晴景好，一棹尽平川。
长春节
刘兼（唐代）

圣朝佳节遇长春，跪捧金炉祝又焚。宝藏发来天地秀，

兵戈销后帝皇尊。太平基址千年永，混一车书万古存。

更有馨香满芳槛，和风迟日在兰荪。
过清湘
陶弼（宋代）

岭开蛮壤断，此地下湘川。绿水文如染，丹枫色欲然。

瘴消还爱酒，我醉尚忧边。故里谁相访，孤帆出晓烟。
东征答朝臣相送
陈子昂（唐代）

平生白云意，疲苶愧为雄。君王谬殊宠，旌节此从戎。

挼绳当系虏，单马岂邀功。孤剑将何托，长谣塞上风。
秋日独饮二首 其二
赵蕃（宋代）

素怀乐清旷，长言待秋风。及兹摇落初，感叹如有攻。

长卿既倦游，嗣宗复途穷。苟无杯中物，何以娱我躬。
济河中秋
黄儒炳（明代）

平芜水没大河秋，蟾影微茫却倒流。有客独移牛渚棹，何人重上武昌楼。

镜中鱼鸟潆波色，笛里关山怨浪游。最是嫦娥仙阙冷，灵风金粟正飕飕。
十样菊
史铸（宋代）

霜蕊多般同一本，天教成数殿秋荣。
从他蛱蝶偷香惯，偷遍无过一便清。
淮上乱后寄子都兄五诗
李洪（宋代）

忆昨王师北渡江，山东豪杰已争降。
衔枚夜雪俄平蔡，斫树明争果死庞。
志士裹尸须马革，旧官祭灶熟羊腔。
老奸牖下终何幸，远愧睢阳庙食双。
潇湘神·望湖天
黄公绍（唐代）

望湖天。望湖天。绿杨深处鼓鼘鼘。好是年年三二月，湖边日日看划船。
嘉禾百咏 其五 长水乡
张尧同（宋代）

古来名未灭，人好水还清。一读高僧疏，尘劳悟此生。
萍踪同邱含山感赋
张煌言（明代）

萧瑟干戈事，浮踪已似萍。半床留破席，一室欠疏棂。

霜月窥人白，渔灯入夜青。天涯知己在，犹自叹零丁！
雨复作自近村归
陆游（宋代）

夜听萧萧未涨溪，朝行滮滮已成泥。
可怜鸠取招麾速，谁似云知出处齐？野菊枝长半狼藉，江枫叶落正凄迷。
行人也识龟堂老，小榼村醪手自携。
大理黄丞宗旦使颍州
杨亿（宋代）

祥刑新佐张廷尉，出塞曾随霍冠军。
露版裁书频倚马，甘泉献赋旧凌云，
几瞻龙衮尧阶侧，暂驾星轺汝水濆。
百万提封周製复，三千奏牍汉皇闻。
依莲幕府游從近，聚米山川向背分。